સમય અને ગણિતને ભૂલાવી દે તેવી અન્ય કલ્પનાઓ આનંદ સ્વરૂપ જીવ સાથે જોડાઈને જ્યારે કલા સર્જે છે ત્યારે સર્જકનો એ સમય અવકાશ બની રહે છે અને મુક્તિના અનેરો આનંદ સાથે જીવ ઘડીક થંભીને વિસામો લે તેને હું અહીં સમયનું સર્જન કહુ છુ કારણ કે આ પળે સમયને અતિક્રમીને આત્માનો વિસ્તાર થાય છે ફરી યાત્રા આગળ ચાલે છે. વણથંભ્યા સમય સાથે જેની વણથંભી યાત્રા ચાલે છે અને જેને રાહત નથી તેવો આત્મા ભવના ફેરામાંથી કેમ મુકત થઈ શકે? સમય તેને જકડી રાખે છે. મુકત આનંદ થકી સમયનું સર્જન જે ન કરી શકે તે સાચી કલા પ્રગટાવી શકે નહી. આત્મલીન બન્યા વીના કલાની સાધના થઈ શકે નહી અને આત્મલીન બન્યા પ્રેમભાવ આપોઆપ જ અનુભવાય છે જાગૃતિ સાથેનો સ્થાયી પ્રેમભાવ આત્મા સાથેનું જોડાણ મજબૂત કરી શ્રેષ્ઠ કૃતિઓનું સર્જન કરવા સર્જકને પ્રેરે છે. આવી શ્રેષ્ઠ કૃતિઓ ભાવકના હ્રદયમાં સર્જકના ભાવનું પુનરાવર્તન કરતી રહે છે. બાહ્ય પ્રેરણાનું અવલંબન લેખક માટે કદાચ જરૂરી બને પણ સર્જક માટે નહી કારણ કે આત્મલીન અવસ્થામાં આપોઆપ જ અન્ય જીવો સાથે સંધાન થઈ જાય છે અને સંવેદના જાગે છે.